Απίθανο κουνουπίδι με κιμά γκρατινέ
Μια στρώση μείγμα από κουνουπίδι και τυρί, μια στρώση κιμά και το χτίζουμε σαν να φτιάχνουμε μουσακά. Μόνο που αυτό το σμυρναίικο φαγάκι είναι ακόμα πιο νόστιμο!
1 1⁄2 μέτριο κουνουπίδι, χωρίς το κοτσάνι του, χωρισμένο σε πολύ μικρά μπουκετάκια, αλάτι, φρεσκοτριμμένο πιπέρι , 150 γρ. γραβιέρα ή κασέρι της αρεσκείας μας, τριμμένα, 600 γρ. κιμάς μοσχαρίσιος (ελιά), 2 κουτ. σούπας πελτές διαλυμένος σε 2 φλιτζ. τσαγιού ζεστό νερό , 1 κρεμμύδι, σε ψιλά καρέ, 70 ml λευκό ξηρό κρασί, 70 ml ελαιόλαδο, 1 δάφνη , 1 κοφτό κουτ. γλυκού μπαχάρι σε σκόνη  , 1 κοφτό κουτ. γλυκού κόλιανδρος σε σκόνη , 1/3 κουτ. γλυκού μοσχοκάρυδο, αλάτι, φρεσκοτριμμένο πιπέρι, 3 αυγά + 2 ασπράδια, 300 ml φρέσκο γάλα, πλήρες , 200 γρ. γραβιέρα ή κασέρι της αρεσκείας μας, τριμμένα, 1/2 κουτ. γλυκού κόλιανδρος σε σκόνη , αλάτι, πιπέρι φρεσκοτριμμένο
Για να φτιάξουμε κουνουπίδι με κιμά γκρατινέ, αρχικά βάζουμε τον κιμά σε μια πλατιά και ρηχή κατσαρόλα και τον καβουρδίζουμε σε μέτρια φωτιά, χωρίς λάδι, για περίπου 15 λεπτά ή μέχρι να πιει όλα τα υγρά του, ανακατεύοντας διαρκώς, ώστε να γίνει σπυρωτός, να ροδίσει καλά, αλλά να μην αρπάξει. Μόλις εξατμιστούν όλα τα υγρά και αρχίζει να «πιάνει», προσθέτουμε το λάδι, το κρεμμύδι, τα μπαχαρικά, αλάτι και πιπέρι. Καβουρδίζουμε τα υλικά για 3 λεπτά ακόμα. Σβήνουμε με το κρασί και τρίβουμε με την ξύλινη κουτάλα τον πυθμένα του σκεύους, ώστε να διαλυθούν στο λιγοστό υγρό τα καμένα υπολείμματα.Προσθέτουμε τον αραιωμένο πελτέ. Μαγειρεύουμε σε μέτρια φωτιά, με μισοσκεπασμένη κατσαρόλα, μέχρι να γίνει ο κιμάς και να δέσει η σάλτσα του, για περίπου 15 λεπτά. Ελέγχουμε το αλατοπίπερο και πετάμε τη δάφνη.Ζεματίζουμε σε αλατισμένο νερό που κοχλάζει τα κομμάτια του κουνουπιδιού για περίπου 3 - 4 λεπτά, ίσα να μαλακώσουν κάπως, χωρίς να χάσουν τη ζωντάνια τους. Τα στραγγίζουμε και τα ανακατεύουμε με το τριμμένο τυρί (150 γρ.) και λίγο πιπέρι. Λαδώνουμε ένα μέτριο ταψί (διαμ. περίπου 28 - 30 εκ.) και στρώνουμε το μείγμα του κουνουπιδιού. Στρώνουμε από πάνω τον κιμά και τον ισιώνουμε με τη ράχη του κουταλιού. Πασπαλίζουμε με το τριμμένο τυρί (200 γρ.). Προθερμαίνουμε το φούρνο στους 170° C. Σε ένα μπολ χτυπάμε με το μίξερ χειρός (ή με το σύρμα) τα αυγά και τα ασπράδια, να αφρατέψουν πολύ καλά. Προσθέτουμε το γάλα, τον κόλιανδρο και αλατοπίπερο και συνεχίζουμε το χτύπημα. Περιχύνουμε το φαγητό και το αφήνουμε για περίπου 5 λεπτά να σταθεί, να βραχεί καλά το τυρί της επικάλυψης (για να μη γίνει σαν «πέτσα» μετά) και να «τραβήξει» το μείγμα μέχρι κάτω. Ψήνουμε, το κουνουπίδι με κιμά γκρατινέ, για περίπου 30 λεπτά ή μέχρι να ροδίσει. Αφήνουμε, το κουνουπίδι με κιμά γκρατινέ, να «ξεκουραστεί» για λίγη ώρα και κόβουμε σε κομμάτια.
Κουνουπίδι,Μοσχαρίσιος κιμάς,Τυρί,Μικρασιατική Κουζίνα,Σμυνέικη Κουζίνα